ภาคเหนือ 9 จังหวัด ค่าฝุ่น PM 2.5 และ PM 10 ยังเพิ่มสูงขึ้นอยู่ในระดับแดง บริเวณตำบลเวียงพางคำ จังหวัดเชียงราย และตำบลจองคำ จังหวัดแม่ฮ่องสอน
ภาคเหนือ 9 จังหวัด ค่าฝุ่น PM 2.5 และ PM 10 ยังเพิ่มสูงขึ้นอยู่ในระดับแดงบริเวณตำบลเวียงพางคำ จังหวัดเชียงราย และตำบลจองคำ จังหวัดแม่ฮ่องสอน                        นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 9 จังหวัดวันนี้ 8 มีนาคม 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 26 - 148 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 42 - 160 ไมโครกรัมต่อลูกบาศก์เมตร  ภาพรวมแนวโน้มค่าฝุ่นละอองเพิ่มขึ้นจากเมื่อวานนี้ 7 มีนาคม 2563 โดยค่าฝุ่น PM 2.5 และ PM 10 เพิ่มขึ้นมาอยู่ในระดับสีแดง 2 พื้นที่ คือ ตำบลเวียงพางคำ อำเภอแม่สาย จังหวัดเชียงราย และตำบลจองคำ อำเภอเมือง จังหวัดแม่ฮ่องสอน เนื่องจากมีผู้ฝ่าฝืนลักลอบเผาป่า และมีค่าฝุ่นอยู่ในระดับสีส้มอีก 2 พื้นที่ คือ ตำบลช้างเผือก อำเภอเมือง จังหวัดเชียงใหม่ และตำบลเวียง อำเภอเมือง จังหวัดเชียงราย โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผา หรือเกิดไฟป่าโปรดแจ้งสายด่วน 1362สำหรับผู้ใดฝ่าฝืนมาตรการห้ามเผาป่าจะถูกจับกุมดำเนินคดี มีโทษจำคุก 1– 30 ปี หรือปรับตั้งแต่ 10,000 – 3,000,000 บาท โดยผู้ที่ชี้เบาะแสจะได้รับเงินรางวัลนำจับ 5,000 บาท